נטליה אוריירו

ילדות

אוריירו למדה דרמה מגיל 8, ובגיל 12 כבר הופיעה בפרסומות. כנערה השתתפה ביותר מ-30 טלנובלות באורוגוואי, וכן בפרסומות לקוקה קולה, פפסי ועוד. ב-1993 בגיל 16 היא עברה לארגנטינה, הייתה מנחה ב־MTV הלטיני ובשנת 1995 היא קיבלה תפקיד בטלנובלה "אנה המתוקה" (Dulce Ana).

קריירה

ב־1996 היא שיחקה בטלנובלה "דוגמניות 90-60-90" (Modelos 90-60-90). בשנת 1997 שיחקה בטלנובלה "עשירים ומפורסמים" (Ricos Y Famosos), בעקבותיה זכתה להכרה בארגנטינה. ב-1998 היא שיחקה בסרט שובר הקופות בארגנטינה "ארגנטינאית בניו-יורק" (Un Argentino en New-York).
לאחר שהסרט יצא, הוציאה אוריירו את אלבומה הראשון, שנקרא על שמה ("Natalia Oreiro"). הסינגל הראשון מתוכו, "Cambio Dolor", זכה להצלחה רבה בעולם, במיוחד לאחר שהפך לשיר הפתיחה בטלנובלה המצליחה "בובה פראית" (Muñeca Brava), בה שיחקה לצד פקונדו ארנה. הטלנובלה הפכה ללהיט בארגנטינה ונמכרה ליותר מ-50 מדינות, ביניהן ישראל. במהלך שידור הטלנובלה בין השנים 1998–1999, הייתה אוריירו מועמדת פעמיים לפרס "מרטין פיירו" היוקרתי בארגנטינה בקטגוריית "השחקנית הטובה ביותר בתפקיד ראשי". האלבום מכר בישראל לבדה מעל 50 אלף עותקים.
בשנת 2000 הוציאה אוריירו את אלבומה השני, "Tu Veneno" (הרעל שלך), שזכה גם הוא להצלחה. האלבום מכר בישראל לבדה מעל 100 אלף עותקים. באותה שנה היא גם ביקרה בישראל על מנת להשתתף בטקס "ויוה 2000" שבו זכתה בפרס השחקנית הטובה ביותר על תפקידה ב"בובה פראית" ובפרס שיר הנושא הטוב ביותר על שיר הפתיחה של הסדרה. ב־2002 ביקרה בישראל שוב והייתה מאורחת הכבוד באירוע "אני רוצה להיות נטליה אוריירו" שהועבר בשידור חי בערוץ 3.
ב־2002 חזרה להשתתף בטלנובלות, ושיחקה ב"קאצ'ורה" (Cachorra - גורה). במקביל הוציאה את אלבומה השלישי "Turmalina" (טורמלינה). בשנה זו התארחה אוריירו בתוכנית "הראשון בבידור", ובמהלכה, נשך המנחה דודו טופז את זרועה של אוריירו, דבר שהוביל לתלונות מצד צופים שצפו בתוכנית, ופתיחת הליך של הפרות זיכיון נגד שידורי זכיינית השידור "קשת". כן השתתפה בפרויקטים שונים בקולנוע הארגנטינאי, כגון הסרטים "קליאו וסנדרה" (Cleopatra) ב-2003, "החיים האפשריים" (Las Vidas Posibles) ב-2005, ועוד. ב-2006 הופיעה בטלנובלה "חיים שלי" (Sos Mi Vida) לצד השחקן שאיתו שיחקה ב"בובה פראית", פקונדו ארנה. הטלנובלה הצליחה בארגנטינה והיא בין הסדרות המובילות בטבלאות הרייטינג. על תפקידה ב"חיים שלי", זכתה לראשונה בפרס השחקנית הקומית בטקס ה"מרטין פיירו".
ב־2007 הופיעה אוריירו גם בסדרה "Patito Feo", וב-2008 הופיעה בסדרת האינטרנט "אמנדה או" (Amanda O).
אוריירו זכתה בקונדור הכסף הארגנטינאי פעמיים ברצף, בפרס השחקנית הטובה ביותר (ילדות בהסתר,2013; הרופא הגרמני2014).
ב-2013 הופיעה בטלנובלה הארגנטינאית המצליחה Solamente vos לצידו של אדריאן סואר. בתפקיד משנה בטלנובלה שיחקה השחקנית מריאנה אספוסיטו, והשתיים שמרו על קשר טוב לאחר הסדרה.
ב-2016 יצא הסרט "ג'ילדה" (Gilda, no me arrepiento de este amor) שבו נטליה גם שיחקה, גם ביימה וגם שרה את הפסקול. הסרט מגולל את סיפור חייה של הזמרת הארגנטינאית המפורסמת שעל שמה הוא נקרא, שחייה הסתיימו באופן טרגי לאחר שנהרגה בתאונת דרכים קטלנית יחד עם אמה, בתה ו-3 מחברי הלהקה שלה, 20 שנה קודם לכן. הסרט יצא לאקרנים בישראל בינואר 2017. על תפקידה בסרט זה זכתה ביולי 2017 בפרס שחקנית השנה בבחירת הקהל בטקס PREMIOS PLATINO שנערך בספרד.
במרץ 2018 תוכננה לנטליה הופעה בישראל, אמנם נטליה איכזבה מאוד את המעריצים וביטלה את המופע יומיים בלבד לפני האירוע.

חייה האישיים

ב־31 בדצמבר 2001 נישאה אוריירו בחשאי לבן זוגה ריקארדו מוז'ו, באי פרננדו דה נורוניה. מוז'ו הוא הזמר המוביל בלהקת הרוק הארגנטינאית "דייווידידוס" (Divididos). ב-26 בינואר 2012, נולד בנם, מרלין.